ማእከል መአከብን መፋነውን፡ ዩኤንኤችሲኣር ምስ መንግስቲ ሊብያ ብምርድዳእ ነቶም ኣብ ዝተፈላለየ መዳጎኒ ማእከል ሰደተኛታት ኣብ ተኣፋፊ ኩነታት ንዝርከበቡ ሓተትቲ ዑቕባ ውሑስ ኩነታት ንምፍጣር ዝቐመ ማእከል እዩ። ካብ ዝሓለፈ ዓመት ጀሚሩ ድማ ቀዳምነት ክወሃቦም ንዝግባእ ሓተትቲ ዑቕባ ብምፍላይ፡ ናብ ኒጀር፣ ርዋንዳን ኤውሮጳን ሰንዩ እዩ። ኣብዚ እዋን ግና፡ እቲ ማእከል ካብ ዓቕሙ ንላዕሊ ተጨናኒቑ ምህላው ትካል ስደተኛታት ሕቡራት ሃገራት ክገልጽ ጸኒሑ እዩ። ዛይድ ገብረዮናስ፡ ኣብ ማእከል ምእካብን ምፍናውን ንነዊሕ ዝጸንሐ ኮይኑ፡ ካብ ዝሓለፈ ሓሙስ ጀሚሩ ካብቲ ማእከል ወጽዩ ኣብ ከተማ ትሪፖሊ ይነብር ኣሎ። ሃለዋት ኤርትራውያን ስደተኛታት ኣብ ሊብያ ሊብያ ሰለስተ መዳጎኒ ስደተኛታት ክትዓጹ እያ ዮናስ ኣብቲ ማእከል ተስፋ ብምስኣኑ ክወጽእ ከም ዝወሰነ ይገልጽ። "ኣብ ጂዲኤፍ ኮፍ ምባል ተስፋ ስኢነሉ፤ በዓልቲ ቤተይ ናብ ኒጀር ካብ ትፋኖ ከባቢ ዓመት ኮይኑ፤ ኣብ ጂዲኤፍ ኮይነ ምጽባይ ስለ ዝነውሓኒ፡ ብዓቕሊ ጽበት'የ ኣብ ጉርጂ (ከተማ ትሪፖሊ) ክምዝገብ ወሲነ" ኢሉ። ከፋንውዎ ከለው፡ 300 ዲናርን (210 ዶላር) ገለ ናይ ገዛ ኣቕሑትን ከም ዝሃብዎም ዝገለጸ ዛይድ፡ እቲ ሓገዝ ካብ ክልተ ወርሒ ከም ዘይቕጽልን ብድሕሪኡ ብዛዕባ ዘሎ ግዜ ስክፍታ ከም ዘለዎን ተዛሪቡ። ምንጪ ስእሊ, UNHCR Libya/Facebook ፍሉይ ልኡኽ ዩኤንኤችሲኣር ናብ ከባቢ ማእከላይ ባሕሪ፡ ቪንሰንት ኮሽተል ብዛዕባ እቲ ማእከል ኣመልኪቱ ኣብ ዝሃቦ ሓበሬታ፡ ማእከል መአከብን መፋነውን ቅድሚ ዓመት ክቐውም ከሎ ኣብ ዝያዳ ተኣፋፊ ኩነታት ዝርከቡ ሓተትቲ ዑቕባ ውሑስ ኩነታት ንምፍጣርን ናብ ሳልሳይ ሃገር ንምፍናውን ከም ዝኾነ ብምግላጽ ነቲ ዕላማ የገልግል ከም ዘየሎ ሓቢሩ። "ካብ ወርሒ ሓምለ ንደሓር ብኣማኢት ዝቑጸሩ ካብ ማእከል መዳጎኒታትን ካብ ካልእን ዝመጽኡ፡ ካብ ሊብያ ክወጽኡ ዝደልዩ ሰባት ናብቲ ማእከል ብምውሓዞም እቲ ማእከል ተጨናኒቑ ኣሎ። .
